
ΠΑΡΑΤΗΡΗΣΕΙΣ ΚΑΙ ΠΡΟΤΑΣΕΙΣ
ΚΕΝΤΡΙΚΗΣ ΕΝΩΣΗΣ ΔΗΜΩΝ ΕΛΛΑΔΑΣ 
στο Σχέδιο Νόμου «Ρυθμίσεις για τη λήψη άμεσων μέτρων για την αντιμετώπιση της ανθρωπιστικής κρίσης, την οργάνωση της Κυβέρνησης και των Κυβερνητικών οργάνων και άλλες διατάξεις»
Αθήνα, Μάρτιος 2015

ΠΑΡΑΤΗΡΗΣΕΙΣ ΚΑΙ ΠΡΟΤΑΣΕΙΣ

στο Σχέδιο Νόμου «Ρυθμίσεις για τη λήψη άμεσων μέτρων για την αντιμετώπιση της ανθρωπιστικής κρίσης, την οργάνωση της Κυβέρνησης και των Κυβερνητικών οργάνων και άλλες διατάξεις»
Κεφάλαιο Πρώτο – Ρυθμίσεις για τη λήψη άμεσων μέτρων 
Το Κεφάλαιο αυτό αφορά στη λήψη άμεσων μέτρων αντιμετώπισης της ανθρωπιστικής κρίσης : Δωρεάν επανασύνδεση και παροχή ηλεκτρικού ρεύματος, Επίδομα ενοικίου για την εξασφάλιση στέγης, Επιδότηση σίτισης σε νοικοκυριά. 
Όπως είναι γνωστό, σήμερα οι Δήμοι, τα ΝΠΔΔ αυτών και οι επιχειρήσεις της Τοπικής Αυτοδιοίκησης λειτουργούν  4.449 δομές που απευθύνονται στο σύνολο του πληθυσμού της χώρας, καλύπτοντας 171.390 ωφελούμενους. Στο σύνολο των κοινωνικών δομών εργάζονται 19.297 εργαζόμενοι.  
Στη σημερινή δύσκολη συγκυρία, η Τοπική Αυτοδιοίκηση με ιδίους πόρους έχει αναλάβει πρωτοβουλίες και έχει αναπτύξει σειρά δράσεων κοινωνικού χαρακτήρα όπως: 

· Λειτουργία κοινωνικών παντοπωλείων, φαρμακείων 

· Προγράμματα αστέγων 

· Παροχή συσσιτίων σε άπορους πολίτες

· Προγράμματα για την αγωγή υγείας και την προαγωγή της υγείας 

· Δημιουργία Συμβουλευτικών Κέντρων για στήριξη ευπαθών ομάδων      


(γυναίκες – θύματα βίας – ανέργους κ.α.)

· Ανάπτυξη δικτύου εθελοντισμού.

Οι δομές και οι υπηρεσίες των Δήμων ουσιαστικά συγκροτούν ένα Εθνικό δίκτυο λειτουργίας αποκεντρωμένων κοινωνικών υπηρεσιών.

Επομένως, η Τοπική Αυτοδιοίκηση πρώτου βαθμού μπορεί  και πρέπει να έχει  τον πρώτο ρόλο στην αντιμετώπιση της φτώχειας για τους εξής λόγους:

· Πληροί μία σειρά από κριτήρια όπως: της «εγγύτητας», της  συμπληρωματικότητας», της «ιδιαιτερότητας» και της «αποκέντρωσης»
· Οι ΟΤΑ α΄βαθμού διαθέτουν ένα μόνιμο δίκτυο Κοινωνικών Δομών και        το κατάλληλο επιστημονικό προσωπικό για την αντικειμενική και συνεχή καταγραφή των ωφελουμένων.

· Οι Ο.Τ.Α. α΄βαθμού, ως προς την υλοποίηση  Κοινωνικών δράσεων, αξιοποιούν και συνεργάζονται με όλους τους κοινωνικούς φορείς και τα κοινωνικά δίκτυα, συμβάλλοντας ενεργά στη διαμόρφωση ενός «κοινωνικού πλέγματος» στήριξης και προστασίας ιδιαίτερα των ευάλωτων ομάδων του πληθυσμού ( π.χ. Εκκλησία, Σύλλογοι Γονέων , Ιατρικοί Σύλλογοι, Δίκτυα, Εθελοντές κ.α.) 

Δεδομένων λοιπόν των κοινωνικών δομών που έχουν δημιουργήσει οι Δήμοι και της μεγάλης εμπειρίας που έχουν αποκτήσει στην αντιμετώπιση των σοβαρών κοινωνικών προβλημάτων, ιδιαίτερα στην τελευταία τετραετία, η ΚΕΔΕ μπορεί να συμβάλλει στη διατύπωση των εξουσιοδοτικών διατάξεων του Άρθρου 5 του Σ/Ν και ιδίως : 
· στον προσδιορισμό «των φορέων, των υπηρεσιών και των διαδικασιών ελέγχου και πιστοποίησης των δικαιούχων», στους οποίους μπορεί να περιλαμβάνονται και οι φορείς της πρωτοβάθμιας τοπικής αυτοδιοίκησης, 

· στον προσδιορισμό «των συμπράξεων με φορείς του δημόσιου και ιδιωτικού τομέα» που θα αναλάβουν την υλοποίηση του προγράμματος, οι οποίες προτείνουμε να οργανωθούν σε τοπικό επίπεδο κατά Δήμο, προκειμένου να διασφαλιστεί η εγγύτητα προς τους πολίτες και ο καλύτερος κοινωνικός έλεγχος. 
Για το λόγο αυτό προτείνουμε να προστεθεί στο Άρθρο 5 του Σ/Ν η δέσμευση των αρμόδιων Υπουργών, πριν την έκδοση των σχετικών Υπουργικών Αποφάσεων, τη λήψη των σχετικών Διοικητικών μέτρων και την εκπόνηση του Προγράμματος Δράσης εφαρμογής αυτών, να προηγηθεί η σχετική διαβούλευση με τους κοινωνικούς φορείς περιλαμβανομένης της Κεντρικής Ένωσης Δήμων Ελλάδας. 
Κεφάλαιο Δεύτερο – Οργάνωση της Κυβέρνησης και των Κυβερνητικών οργάνων 

Στο Κεφάλαιο αυτό προβλέπεται η συγκρότηση Γενικής Γραμματείας για την Καταπολέμηση της Διαφθοράς (ΓΕ.Γ.ΚΑ.Δ.) και η υπαγωγή σε αυτήν πολλών υπηρεσιών, περιλαμβανομένου του Σώματος Επιθεωρητών – Ελεγκτών Δημόσιας Διοίκησης (Σ.Ε.Ε.Δ.Δ.), του Σώματος Επιθεωρητών Δημοσίων Έργων (Σ.Ε.Δ.Ε.) και ο επιχειρησιακός συντονισμός των δημοσίων ελεγκτικών μηχανισμών, περιλαμβανομένων των Μονάδων Εσωτερικού Ελέγχου των Υπουργείων. 
Αντιλαμβανόμαστε ότι με τις ρυθμίσεις του Κεφαλαίου αυτού η Κυβέρνηση επιδιώκει τη λειτουργική ενοποίηση των διάσπαρτων ελεγκτικών μηχανισμών, με στόχο τη βελτίωση του επιτελικού σχεδιασμού του ελεγκτικού έργου και την αποτελεσματικότητα των σχετικών υπηρεσιών. 
Όπως είναι γνωστό, οι Ελεγκτικές Αρχές που έχουν θεσμοθετηθεί για να ασκούν τον έλεγχο στη νομιμότητα και τη διαφάνεια των πράξεων των ΟΤΑ, ξεπερνούν τις 11, ενώ έχουν αλληλεπικαλυπτόμενες αρμοδιότητες, σύγχυση αρμοδιοτήτων, όμοια στοχοθεσία και απίστευτη γραφειοκρατική διαδικασία. Το αποτέλεσμα όλων αυτών είναι ότι, αντί να εισφέρουν θετικό αποτέλεσμα, στην πράξη αποτελούν τροχοπέδη στη διαχείριση των οξυμένων προβλημάτων και στην αποτελεσματικότητα της διοικητικής δράσης. 
Διαπιστώνουμε ότι πολλά προβλήματα στους Δήμους δεν δημιουργούνται από συνειδητή παράκαμψη της νομοθεσίας, αλλά από προβλήματα της ίδιας της νομοθεσίας και της νομολογίας (πολυπλοκότητα και έλλειψη κωδικοποίησης) και από οργανωτικά προβλήματα (έλλειψη προσωπικού, εξοπλισμού, οργάνωσης κτλ.). 
Για το λόγο αυτό, η ΚΕΔΕ πρότεινε να περιοριστούν οι Ελεγκτικοί Μηχανισμοί σε έναν Ενιαίο Φορέα που θα αποτελεί Ανεξάρτητη Αρχή απαλλαγμένη από κρατικές παρεμβάσεις, η οποία θα έχει επαρκή επιστημονική στελέχωση με εμπειρία και η οποία θα διεξάγει αξιόπιστους ελέγχους, που θα πρέπει να περατώνονται σε σύντομο χρονικό διάστημα. Ιδιαίτερη έμφαση θα πρέπει να δοθεί στην οργάνωση ενιαίας ειδικής διαδικασίας προληπτικού και κατασταλτικού ελέγχου των ΟΤΑ, στην οποία είναι απαραίτητη η προηγούμενη σύμφωνη γνώμη συμβουλευτικής επιτροπής όπου θα εκπροσωπούνται υποχρεωτικά και κατά περίπτωση οι δύο βαθμοί της Τοπικής Αυτοδιοίκησης.  

Για τους ανωτέρω λόγους, θεωρούμε απολύτως αναγκαία τη συνεργασία της ΚΕΔΕ με τη Γενική Γραμματεία για την Καταπολέμηση της Διαφθοράς, κατά την εξειδίκευση των ρυθμίσεων του Σχεδίου Νόμου και ιδίως κατά την εκπόνηση των εξουσιοδοτικών και υποστηρικτικών ρυθμίσεων του Άρθρου 13 του Σ/Ν, προκειμένου να συμβάλλουμε στη δομική ή έστω τη λειτουργική ενοποίηση των πολλών ελεγκτικών μηχανισμών που ασκούν έλεγχο στους Δήμους, ώστε να επιτευχθεί η συγχώνευσή τους, η ομογενοποίηση και ο συντονισμός του ελεγκτικού έργου και οικονομίες κλίμακας. 
Επομένως είναι αναγκαίο, να προστεθεί στο Άρθρο 13 του Σ/Ν η δέσμευση των αρμόδιων Υπουργών, πριν την έκδοση των σχετικών Υπουργικών Αποφάσεων, τη λήψη των σχετικών Διοικητικών μέτρων και την εκπόνηση του Προγράμματος των Σχεδίων συντονισμένης δράσης, να προηγηθεί η σχετική διαβούλευση με τους κοινωνικούς φορείς περιλαμβανομένης της Κεντρικής Ένωσης Δήμων Ελλάδας. 

